BOSNA I HERCEGOVINA                                                                                  FEDERACIJA BOSNE I HERCEGOVINE                                                                   BOSANSKO-PODRINJSKI KANTON GORAŽDE                                                         OPĆINSKI SUD U GORAŽDU                                                                                          Broj: 45 0 K 049905 25 K                                                                                       Goražde, 05.02.2026. godine
U  I M E  F E D E R A C I J E  B O S N E  I  H E R C E G O V I N E!

Općinski sud u Goraždu, sudija Ena Žunić Šapčanin kao sudija pojedinac, uz učešće zapisničarke Emine Brko, u krivičnom predmetu protiv optuženog N. M., zbog krivičnog djela Sprečavanje službene osobe u vršenju službene radnje iz člana 358. stav 1. Krivičnog zakona Federacije Bosne i Hercegovine (KZ FBiH), postupajući po optužnici Kantonalnog tužilaštva Bosansko-podrinjskog kantona Goražde broj  T05 0 KT 0002947 25 od dana 03.09.2025.godine, potvrđenoj dana 05.09.2025. godine, nakon održanog javnog  glavnog pretresa, kojem su prisustvovali optuženi N. M., njegov branilac Omer Borovac, advokat iz Goražda, te tužilac Kantonalnog tužilaštva BPK Goražde, Predrag Golubović, dana 05.02.2026. godine, donio je i javno objavio:
P R E S U D U

Optuženi: 
N. M., sin H. i majke S., rođene S., rođen ...godine u F., nastanjen u ulici..., G. G., završena osnovna škola, bez zaposlenja, u vanbračnoj zajednici, JMB-a ..., ..., državljanin BiH, neosuđivan.

KRIV  JE 

Što je: 


dana 28.11.2024. godine oko 13,00 sati, u ulici Ibrahima Čelika, Grad Goražde, u namjeri da prijetnjom upotrebe sile spriječi službenu osobu u vršenju službene radnje koju je poduzela u okviru svojih ovlasti, svjestan da to čini, spriječio A. E., veterinarskog inspektora Kantonalne uprave za inspekcijske poslove BPK Goražde i K. I., tržišnog inspektora Kantonalne uprave za inspekcijske poslove BPK Goražde da izvrše službenu radnju inspekcijskog nadzora neovlaštene prodaje suhomesnatih proizvoda, poduzetu u skladu sa članom 7. i članom 87. Zakona o inspekcijama u BPK Goražde („Službene novine BPK Goražde“, broj 13/15, 5/22 i 5/23), odnosno u skladu sa članom 139. stav 3. Zakona o veterinarstvu F BiH („Službene novine FBiH", br. 46/00, 76/16 - dr. odluka i 90/23 - dr. odluka), na način da je po dolasku navedenih inspektora na lice mjesta, nakon što su mu se inspektori predstavili, saopštili razlog kontrole i tražili na uvid identifikacioni dokument, istima drsko odgovorio povišenim tonom „ko si ti da mi tražiš ličnu kartu, zapamtiti ćeš ti mene, šta si mi se navalio na kosti, sad ću ja tebi da se navalim na kosti“, pa za vrijeme dok A. E., veterinarski inspektor i K. I. tržišni inspektor čekaju dolazak policijskih službenika koje su prethodno pozvali, ponovo prilazi A. E. unosi mu se u lice i govori da samo njega kontrolišu, te da E. treba da bude zahvalan „M.“ jer mu zbog njega neće nauditi“, na koji način je prijetnjom da će izravno upotrijebiti silu spriječio navedene inspektore da obave službenu radnju,

dakle, prijetnjom izravne upotrebe sile spriječio službenu osobu u vršenju službene radnje koju je poduzela u okviru svojih ovlasti,

               Čime je počinio krivično djelo Sprečavanje službene osobe u vršenju službene radnje iz člana 358. stav 1. KZ F BiH. 
pa ga sud primjenom navedenih zakonskih odredbi i odredbi člana 42., 43. i 49 KZ FBiH  osuđuje

NA KAZNU ZATVORA U TRAJANJU OD 4 (ČETIRI) MJESECA


Na osnovu člana 202. stav 4. Zakona o krivičnom postupku Federacije Bosne i Hercegovine (ZKP FBiH) optuženi se oslobađa dužnosti da naknadi troškove krivičnog postupka i isti padaju na teret budžetskih sredstava.

O b r a z l o ž e nj e
Optužnicom Kantonalnog tužilaštva Bosansko-podrinjskog kantona Goražde broj  T05 0 KT 0002947 25 od dana 03.09.2025.godine, N. M. optužen je, da je radnjama opisanim u izreci ove presude, počinio krivično djelo Sprečavanje službene osobe u vršenju službene radnje iz člana 358. stav 1. KZ F BiH. Sudija za prethodno saslušanje potvrdio je optužnicu dana 05.09.2025. godine, nakon čega se optuženi na ročištu za izjašnjenje o krivnji održanom dana 07.10.2025. godine izjasnio da nije kriv za krivično djelo za koje se tereti, stoga je zakazan glavni pretres. 
· Uvodne riječi

Tužilaštvo i odbrana nisu iskoristili pravo na iznošenje uvodne riječi. 

· Završne riječi

· Završna riječ Tužilaštva

Tužilaštvo je u završnoj riječi navelo da je provedenim dokazima Tužilaštva dokazalo da je optuženi počinio krivično djelo na način kako je to opisano optužnicom, te predlaže da Sud optuženog oglasi krivim i kazni po zakonu. U nastavku je ukazano na iskaze svjedoka/oštećenih, E.A. i I. K., iz kojih proizlazi da su oni postupali isključivo u okviru svojih zakonskih ovlaštenja, po zaprimljenim prijavama, s ciljem vršenja inspekcijskog nadzora. Oba svjedoka su jasno navela da su se po dolasku na lice mjesta optuženom uredno predstavili i legitimisali, te da su mu stavili do znanja da postupaju u svojstvu službenih lica i da se nalaze u vršenju službene radnje. S obzirom na to, Tužilaštvo je stava da je jasno da je optuženi bio svjestan njihovog službenog svojstva i razloga njihovog dolaska. Nadalje, Tužilaštvo smatra da su iskazi pomenutih svjedoka potvrđeni iskazima policijskih službenika S. M. i R. T., koji su po pozivu kantonalnih inspektora došli na lice mjesta. A. E. i I. K. su dosljedno opisali ponašanje optuženog, koji je reagovao agresivno, povišenim tonom, upornim verbalnim konfliktom, te naročito učestalim fizičkim približavanjem, unošenjem u lice E., na koji način je narušavao njegov lični prostor i svojim držanjem i riječima jasno stavljao do znanja da je spreman da se sukobi sa imenovanim. Takvo ponašanje objektivno predstavlja prijetnju neposrednom upotrebom sile, jer je kod službenog lica stvorilo realan i opravdan strah da bi moglo doći do fizičkog napada. Iz iskaza samog optuženog, tužilac zaključuje da je isti bio spreman čak i da udari vozilo inspektora A.. U osvrtu na način saslušanja svjedoka E. A. u istrazi, Tužilaštvo ističe da je prilikom davanja iskaza u svojstvu svjedoka u potpunosti postupljeno u skladu sa članom 100. stav 7. ZKP FBiH, koji izričito propisuje da se svjedok, nakon općih pitanja, poziva da iznese sve što mu je o predmetu poznato, a zatim mu se postavljaju pitanja radi provjeravanja, dopune i razjašnjenja. Upoznavanje svjedoka sa predmetom saslušanja ne predstavlja obmanu niti sugestiju, već je nužno kako bi se individualizirao konkretan događaj, naročito u situacijama kada svjedoci, poput inspektora u ovom predmetu, svakodnevno postupaju u velikom broju različitih nadzora. Naposlijetku, Tužilaštvo je naglasilo da nije od pravnog značaja činjenica da su policijski službenici, po dolasku na lice mjesta, pitali inspektore da li žele nastaviti nadzor. Odlučna činjenica je da inspekcijski nadzor nije izvršen. 
· Završna riječ odbrane 

Branilac optuženog je u završnoj riječi najprije ukazao na potrebu da se optuženi smatra neosuđivanim, s obzirom da je ranije izrečena uslovna osuda trebala biti brisana. Nadalje je istakao da je za A. E. kao inspektora, postojala obaveza propisana članom 98 Zakona o inspekcijama BPK Goražde, da se prije početka vršenja inspekcijskog nadzora optuženom Mu. N.  predstavi uz predočenu službenu iskaznicu i značku. Naprotiv, sam svjedok A. E. svjedoči da se optuženom nije predstavio kada mu je tražio ličnu kartu uz predočenje službene iskaznice i značke. U takvoj situaciji, obraćanje optuženog svjedoku A. riječima citiranim u optužnici, ne predstavlja obraćanje službenoj osobi, već građaninu, pa u krajnjem slučaju isto može eventualno sadržavati obilježje bića prekršaja iz člana 7 stav 2 Zakona o prekršajima javnog reda i mira, ali ne može predstavljati krivično djelo. Pored toga što se svjedok-inspektor nije predstavio optuženom, on je na lice mjesta pristupio civilnim vozilom, bez ikakvih službenih oznaka, stoga on u tom momentu nema svojstvo službene osobe u vanjskom svijetu, jer to svojstvo stiče tek kada se subjektu nadzora ili trećem licu  legitimiše na način kako mu to Zakon nalaže. U odnosu na svjedokinju I. K., branilac ističe da je dokazana činjenica da optuženi ni verbalno, a ni fizički nije uputio nikakvu prijetnju izravne upotrebe sile  prema njoj i da je nije spriječio u vršenju službene radnje.

Nadalje, odbrana ističe da se prijetnja izravne upotrebe sile u smislu sprečavanja službene osobe u vršenju službene radnje ne može ostvariti u prisustvu policijskih službenika. Pri tome se naglašava da su svjedoci tužilaštva naveli kako su policijski službenici predložili A. E. da izvrši pregled vozila u njihovom prisustvu, odnosno da u njihovom prisustvu izvrši službenu radnju, a da je on to odbio. Članom 113 stav 1 Zakona o inspekcijama BPK Goražde propisano je da ako  se u vršenju inspekcijskog nadzora onemogući inspektoru obavljanje nadzora pružanjem fizičkog otpora ili ako se takav otpor utemeljeno očekuje, inspektor može zatražiti pomoć nadležne policije. Činjenično utvrđenje dokazuje da je pozvana policija, da su došli na lice mjesta, ponudili da se inspekcijski nadzor izvrši u njihovom prisustvu, što je odbijeno.
Također, branilac ističe da je inspektor nezakonito postupao, s obzirom da je shodno odredbi člana 95 stav 1  Zakona o inspekcijama isti morao imati nalog direktora za inspekcijski nadzor, kojeg je shodno stavu 6 iste odredbe morao predočiti subjektu kontrole. Ipak, inspektor je vršio nadzor bez naloga. U slučaju da nije znao identitet subjekta nadzora, morao je shodno članu 95 stav 3 Zakona na licu mjesta potpisati i izdati nalog za inspekcijski nadzor. 

Optuženi svjedoka A. E. zna kao ministra za boračka pitanja u Vladi BPK Goražde i nije mu poznato da isti obavlja poslove inspektora. Krivično djelo Sprečavanje službene osobe u vršenju službene radnje iz člana 358 stav 1 KZ F BiH može se izvršiti samo sa umišljajem, a kako optuženi nije znao da se radi o inspektoru niti mu se inspektor legitimisao da je inspektor, niti mu predočio nalog za inspekcijski nadzor, niti izdao nalog na licu mjesta, u njegovom postupanju nema umišljaja, a ni namjere da prijetnjom sile spriječi izvršenje službene radnje.

S obzirom na sve navedeno, branilac je predložio da Sud optuženog oslobodi od optužbe, a ukoliko ipak nađe da je kriv, da primijeni odredbu člana 358 stav 4 KZ FBIH. 
Optuženi je naveo da je saglasan sa navodima svog branioca.
· Izvedeni dokazi 

U toku dokaznog postupka, izvedeni su dokazi optužbe saslušanjem svjedoka-oštećenih E. A. i I. K., kao i svjedoka M. S. i T. R..
Kao materijalni dokazi Tužilaštva, u spis Suda su uloženi: 
T.1 Rješenje Kantonalne uprave za inspekcijske poslove o postavljenju državnog službenika K. I. broj 12-30-00594/2024-NT-0001 od 04.11.2024. godine i
T.2 Rješenje Kantonalne uprave za inspekcijske poslove o postavljenju državnog službenika A. E. broj 12-30-00611/2024-NT-0001 od 06.11.2024. godine, 

Odbrana nije imala prigovora na provedene dokaze Tužilaštva.

Odbrana je provela svoj dokaz saslušanjem optuženog u svojstvu svjedoka. 

Tužilaštvo nije imalo prigovora na provedene dokaze odbrane. 

· Procesne odluke
· Protek roka od 30 dana između 2 ročišta za nastavak glavnog pretresa
Na ročištu održanom dana 28.01.2026.godine glavni pretres je počeo iznova, u skladu sa odredbom člana 266 stav 2 ZKP FBiH, iz razloga što je od održavanja prethodnog ročišta za nastavak glavnog pretresa, proteklo više od 30 dana. S obzirom da su stranke istakle svoje saglasnosti da se dokazi ne provode ponovno, Sud je donio rješenje da će se u daljem toku postupka koristiti iskazi svjedoka dati na ranijem glavnog pretresu, kao i materijalni dokazi koji su u ranijem toku postupka uloženi u spis. 
· Primjenjivi zakon

Odredbom člana 358 stav 1 KZ FBiH ("Sl. novine FBiH", br. 36/2003, 21/2004 - ispr., 69/2004, 18/2005, 42/2010, 42/2011, 59/2014, 76/2014, 46/2016, 75/2017, 31/2023) predviđeno je da ko silom ili prijetnjom da će izravno upotrijebiti silu spriječi službenu osobu u vršenju službene radnje koju je poduzela u okviru svojih ovlasti ili je na isti način prisili na obavljanje službene radnje, kaznit će se kaznom zatvora od tri mjeseca do tri godine.
Sud je imao u vidu da se nakon počinjenja krivičnog djela izmijenio Krivični zakon FBIH, Zakonom o izmjenama i dopunama KZ-a objavljenom u službenom glasniku FBIH broj 58/2025. Međutim, kako se izmjena Zakona nije ticala relevantne odredbe, Sud nije razmatrao uslove za primjenu blažeg zakona i primijenio je zakon koji je važio u vrijeme učinjenja krivičnog djela.
Odredbom člana 7 Zakona o inspekcijama BPK Goražde (Službene novine BPK Goražde“ broj 13/15, 5/22 i 5/23) propisano je: „Inspekcijski nadzor vrše inspektori/inspektorice kao državni službenici sa posebnim ovlastima i odgovornostima (u daljnjem tekstu: inspektor).”
Odredbom člana 87 istog Zakona, propisano je: „(1) Inspekcijski nadzor inspektor vrši na temelju: a) redovitih planova i programa vršenja inspekcijskih nadzora, b) zahtjeva za inspekcijski nadzor, c) vlastite procjene inspektora i d) naloga za inspekcijski nadzor.”

Odredbom člana 139 stav 3 Zakona o veterinarstvu FBIH (“Službene novine  FBIH” broj 46/00, 76/16 – dr.odluka i 90/23-dr.odluka) propisano je: “Kantonalni inspektor obavlja inspekcijski nadzor u sljedećim pitanjima: --- 3)  nadzire uzgoj i proizvodnju životinja; nadzire životinje u prometu; klanje životinja i proizvode životinjskog porijekla; objekte za klanje životinja, proizvodnju, obradu, preradu, uskladištenje i promet proizvoda životinjskog porijekla, promet sirovih koža; proizvodnju i promet hrane za životinje, otpadne životinjske materije, vodu za napajanje životinja i proizvodnju proizvoda životinjskog porijekla; uzima uzorke dijagnostičkog materijala za laboratorijske pretrage i naređuje mjere za sprječavanje i suzbijanje zaraznih i drugih bolesti životinja, odnosno sprječavanje onečišćenja proizvoda životinjskog porijekla i hrane za životinje, te nadzire provođenje mjera za zaštitu ljudi od zoonoza i zdravstveno neispravnih proizvoda životinjskog porijekla namijenjenih za ishranu ljudi.”
· Činjenični navodi

U toku postupka, Sud je dužan ocijeniti sve dokaze pojedinačno i vezi sa ostalim dokazima, pa onda na osnovu takve brižljive ocjene dokaza izvesti zaključak je li neka činjenica dokazana (član 296 stav 2 ZKP FBiH). Pri tome, prema članu 16 ZKP FBiH, sud nije vezan ni ograničen posebnim formalnim dokaznim pravilima, već po načelu slobodne ocjene dokaza ocjenjuju postojanje ili nepostojanje neke činjenice. Međutim, ova slobodna ocjena dokaza zahtijeva obrazloženje kako svakog dokaza pojedničano, tako i svih dokaza zajedno, te dovođenje svih provedenih dokaza u uzajamnu logičnu vezu. Načelo slobodne ocjene dokaza ne predstavlja apsolutnu slobodu. Ta sloboda je ograničena općim pravilima i zakonitostima ljudskog mišljenja i iskustva. Zbog toga je obaveza suda da u obrazloženju presude opiše proces pojedinačne ocjene dokaza, dovođenje svakog ocijenjenog dokaza u vezu s drugim dokazima i izvođenje zaključka o dokazanosti određene činjenice, a kako je to izraženo u odluci Ustavnog suda Bosne i Hercegovine broj AP 4934/10 od 09.06.2021.godine. 

Iz dokaza koje je izvelo Tužilaštvo, a koje odbrana nije uspješno osporila tokom postupka, proizlazi da je optuženi N. M. počinio krivično djelo koje mu se stavlja na teret.

Svjedok-oštećeni E. A. na glavnom pretresu je naveo da je dana 28.11.2024.godine, u svojstvu veterinarskog inspektora pri Kantonalnoj upravi za inspekcijske poslove BPK, zajedno sa kolegicom I. K., tržišnom inspektoricom, pokušao da izvrši inspekcijski nadzor u ulici Ibrahima Čelika, Goražde, nad nepoznatim licem koje je prijavljeno anonimnom prijavom da u toj ulici vrši prodaju suhog mesa iz plavog „kedija“. Po dolasku na tu lokaciju, zatekli su optuženog M. pored navedenog vozila. 
Inspektori su potom izašli iz auta, svjedok-oštećeni se predstavio, kolegica se predstavila i pokazala je legitimaciju, odnosno značku. Rekli su da se radi o inspekcijskoj kontroli, da su imali prijavu protiv njega da vrši prodaju mesa, što je optuženi negirao. Kada su prišli vozilu, vidjeli su u vozilu da se u paketima nalazi suho meso, a pored vozila je bila vaga za mjerenje mase. Pitali su ga čija je vaga, optuženi je najprije rekao da je njegova, pa da nije njegova, da je od nekoga posudio, da će neko u subotu da prodaje na pijaci. Nakon toga kada su zatražili da ga identifikuju, odnosno zatražili su ličnu kartu, isti je negodovao, uskratio im je lični dokument. Počeo je da galami. Obraćajući se svjedoku A., navodio je da mu se navalio na kosti, da će se  on njemu „navaliti na kosti“, da će on (svjedok) da vidi ko je on. S obzirom da je osjećao da je spriječen na izvrši nadzor, svjedok A. je pozvao policiju. Policija je nedugo nakon toga došla. Nakon toga je više puta krenuo da izađe autom, pa se svjedok pomjerio autom oko pola metra jer je vidio da je optuženi ljut, kako bi mogao proći. Optuženi je više puta ulazio i iziazio iz auta, te se unosio svjedoku u lice uz prijetnje. 
Svjedok je opisao da se nije osjećao „nimalo ugodno“, kolegica je stala između svjedoka i optuženog. Po dolasku policije, optuženi je i dalje iznosio određene prijetnje i galamio. Ističe da je prijetnje shvatao ozbiljno, s obzirom da je optuženi „nalijetao“ prema njemu i zaustavljao se tek u neposrednoj blizini. Inspekcijski nadzor nad optuženim nije izvršen. 

Na upit Suda, svjedok pojašnjava da je optuženi prilikom izlaska iz svog vozila spominjao svjedokovg punca, u smislu da se zahvali njemu što mu neće nešto učiniti, jer ga poznaje. Spominjao je činjenicu da je svjedok bio ministar, u negativnom kontekstu, kao i to da su mu se “natovarili” na kosti, da ga inspekcija godinama maltretira, što svjedok tvrdi da nije istina jer on lično nikada ranije nije kontrolisao optuženog. Svjedok smatra da je sa obavljanjem službene radnje prestao u trenutku kada su se odmakli od vozila, kada je optuženi počeo da galami, a svjedok pozvao policiju. Svjedok se počeo osjećati ugroženo u trenutku kada je optuženi izlazio 2-3 puta iz svog auta, pa se zalijetao prema njemu, unoseći mu se u lice, tada je kolegica I. stala između njih, što mu je ona kasnije i rekla, a što on nije ni primijetio u nagonu adrenalina i straha. 

Svjedok-oštećena I. K., navela je da je od 2022.godine zaposlena kao tržišni inspektor u Kantonalnoj upravi za inspekcijske poslove BPK. Dana 28.11.2024.godine pokrenut je inspekcijski nadzor na osnovu anonimne prijave, protiv 3 prijavljena lica, među kojim je bio i optuženi. Isti je prijavljen zbog nedozvoljene trgovine. I ranije je postojala prijava protiv optuženog, međutim u ranijem pokušaju kontrole isti nije zatečen na adresi. Pomenutog dana se, zajedno sa kolegom veterinarskim inspektorom, E. A., uputila na teren u cilju kontrole optuženog. 
Na terenu su zatekli plavo vozilo „Kedi“. Odmah po izlasku iz vozila primijetila je da je optuženi prepoznao svjedoka A., ista pretpostavlja da su se poznavali od ranije. Ističe da su se ona i kolega predstavili optuženom, rekavši zbog čega su došli. Optuženi je odmah počeo negodovati riječima: „Zašto ste došli, zašto mene kontrolišete, zašto inspekcija vrši torturu nada mnom, jedino sam ja predmet kontrole!“ Po prilasku vozilu, svjedokinja je primijetila da između tog vozila i drugog vozila, na trotoaru stoji vaga. Inspektori su upitali optuženog kakva je to vaga. Isti je naprije odgovorio da vaga nije njegova, pa da jeste, da treba da je vrati u subotu da prodaje meso. Čim su inspektori krenuli prema autu, zatvorio je vrata sa desne bočne strane, ali kroz staklo se vidjelo nekoliko paketa sa suhim mesom. Tada je kolega A. zatražio ličnu kartu od optuženog, koji je izjavio: „Ko si ti da ja tebi dajem ličnu kartu?!“, na šta je njen kolega ponovio: „Ja sam veterinarski inspektor, ja sam po službenoj dužnosti ovdje zbog prijava koje smo dobili.“ Tada je optuženi počeo da galami, govoreći: „Ti si se meni natovario na kosti, vidjet ćeš sad ću i ja tebi, vidjet ćeš, zapamtit ćeš me!“ Par puta je prišao jako blizu njenom kolegi, koji se izmakao, pa je odlučio da pozove policiju. Optuženi M. je tražio da se pomjeri auto, da bi on mogao da izađe rikvercom prema Novogradnji. Nakon što je auto pomjereno, nastavio je i dalje izlaziti i ulaziti u auto, unoseći se kolegi A. u lice, prijetećim glasom govorio je: „Zahvali se M., M. je dobar čovjek, vidjet ćeš, zapamtit ćeš me!“ To se ponavljalo u nekoliko navrata. Ponašanje optuženog je djelovalo eksplozivno, dok je njen kolega bio miran. U jednom momentu je svjedokinja stala između njih pokušavajući da smiri situaciju dok nisu došli pripadnici MUP-a. Tada su ga legitimisali, uzeli su izjave i od svjedoka. Nakon toga, inspektori nisu ponovno pokušavali da izvrše nadzor. 
Na poseban upit Suda da li je svjedokinji izgledalo kao da će optuženi neposredno napasti njenog kolegu, ista je odgovorila potvrdno, opisujući da joj je situacija izgledala strašno, silovito, da je optuženi imao napadački glas, što je ista doživjela kao prijetnju. Navodi da je iz adrenalina stala između optuženog i kolege, iako svojom konstitucijom ne može zaštiti kolegu. Na dodatni upit branioca da li je optuženi prijetio njoj, ista negira, mada je ona bila tampon-zona između njih dvojice i osjećala se ugroženo u cjelokupnoj situaciji. Smatrala je da ne može izvršiti inspekcijski nadzor nakon takvog ponašanja optuženog. 
Oštećeni E. A. i I. K. nisu postavili imovinskopravni zahtjev.

Sud je poklonio vjeru iskazima svjedoka-oštećenih A. i K., s obzirom da su isti bili logični, uvjerljivi, objektivni, međusobno saglasni i saglasni sa drugim provedenim dokazima, te nijednim dokazom odbrane nisu dovedeni u sumnju. 
Naime, iskazi pomenutih svjedoka-oštećenih su u bitnim dijelovima saglasni sa iskazima svjedoka  M. S. i T. R., u okviru dokaznog kapaciteta ovih svjedoka. Svjedoci S. i R. su policijski službenici koji su po pozivu inspektora A. pristupili na lice mjesta u ulicu Ibrahima Čelika, nakon što je inspektor prijavio opstrukciju optuženog pri obavljanju službene radnje dana 28.11.2024.godine. Po prilasku licu mjesta, svjedoci su uočili optuženog i inspektore, na udaljenosti od oko 1-1,5 m, pri čemu se optuženi obraćao inspektoru A. “blago povišenim glasom” riječima: “Zašto si mi se natovario, stalno me proganjaš”, kako je naveo svjedok S.. Inspektor A. se uredno legitimisao svjedoku, uz pokazivanje službene akreditacije, te je naveo i da su se predstavili optuženom želeći izvršiti nadzor, što optuženi nije omogućio, već se unosio inspektoru u lice i prijetio mu. Svjedoci su ponudili inspektorima da obave službenu radnju u njihovom prisustvu, što su isti odbili, smatrajući da su spriječeni u obavljanju radnje. Oba svjedoka su navela da su primijetili uznemirenost na strani inspektora, a svjedok S. je istakao da je svjedok A. naveo kako je optuženi krenuo prema njemu i on je mislio da će ga optuženi fizički napasti. 
· Svojstvo oštećenih kao službenih osoba i ovlast za vršenje službene radnje

Da su svjedoci-oštećeni bili službene osobe u FBIH u inkriminisanom periodu, u smislu člana 2 tačka 3 KZ FBIH, proizilazi najprije iz materijalnih dokaza Tužilaštva, T-1 i T-2, odnosno rješenja o postavljanju državnih službenika – inspektora, u Kantonalnoj upravi za inspekcijske poslove BPK Goražde. Na pomenute dokaze odbrana nije imala prigovora, niti je ovakvo njihovo formalno svojstvo uopće bilo osporavano tokom postupka. 

Odbrana je tokom postupka osporavala činjenicu da je inspektor A. u konkretnoj situaciji inspekcijskog nadzora nastupao u svojstvu inspektora iz razloga što se nije uredno legitimisao optuženom i pokazao službenu iskaznicu, u smislu člana 98 Zakona o inspekcijama BPK. Odbrana tvrdi da je optuženi bio u zabludi misleći da je svjedok E. A. zapravo ministar, a ne inspektor, s obzirom da optuženi svjedoka poznaje kao ministra za boračka pitanja u kom svojstvu mu se ranije obraćao za ostvarenje svojih prava. 
U pogledu ovog prigovora odbrane, Sud najprije ističe da iz iskaza oba inspektora, A. i K., proizilazi da se svjedok Aganović predstavio optuženom kao inspektor i rekao da je u toku inspekcijska kontrola. Sam svjedok A. potvrđuje da nije pokazao značku optuženom, s obzirom da poznaje optuženog, navodeći istovremeno da mu je saopštio da su oni „iz inspekcije“. S druge strane, svjedokinja K. je prilikom predstavljanja optuženom predočila i značku i legitimaciju.

Iz navedenog proizilazi da je optuženi bio svjestan i znao da su mu svjedoci prišli u svojstvu službenih osoba, tj.inspektora, s obzirom da su mu isto verbalno saopštili, navodeći da je u toku inspekcijska kontrola, pri čemu mu je inspektorica K. predočila i značku. Sama činjenica da je službeno predstavljanje inspektora A. bilo nepotpuno u smislu člana 98 Zakona o inspekcijama, nema odraz na njegovo svojstvo službene osobe u krivičnopravnom smislu, naročito ne u situaciji kada se radi o zajedničkoj inspekcijskoj kontroli 2 inspektora od kojih je jedan u potpunosti propisno predstavljen. 
Da je tako, prozilazi i iz iskaza samog optuženog koji tvrdi da je svjedoku A. rekao: „Eno i tvoja punica prodaje pred bolnicom!“, što ukazuje na njegovu svijest o činjenici da je kontrolisan upravo zbog neovlaštene prodaje, a općepoznato je da takvu vrstu kontrole vrši inspekcija. Svjedok-oštećena I. K. istakla je da je optuženi na pojavu inspektora reagovao riječima: „Zašto ste došli, zašto mene kontrolišete, zašto inspekcija vrši torturu nada mnom, jedino sam ja predmet kontrole!“, što također potvrđuje da je optuženi znao da su svjedoci nastupali u svojstvu inspektora. Osim toga, teza odbrane da je optuženi mislio da je svjedok zapravo ministar, nije održiva ni iz razloga što bi i ministar predstavljao službenu osobu u smislu KZ-a, te ni takav umišljaj optuženog ne bi ekskulpirao od krivičnopravne odgovornosti. 
Ni činjenica da su inspektori na teren izašli privatnim vozilom jednog od inspektora ne utiče na svijest optuženog o njihovom svojstvu službenih osoba. Inspektori su na teren mogli izaći i bez bilo kakvog vozila, te je za umišljaj optuženog važna samo njegova svijest o njihovom svojstvu, što je Sud utvrdio van razumne sumnje. 

Prigovor odbrane kojim se ukazuje na obavezu inspektora da prilikom inspekcijske kontrole shodno odredbi člana 95 stav 1  Zakona o inspekcijama BPK posjeduje nalog direktora za inspekcijski nadzor, kojeg je shodno stavu 6 iste odredbe morao predočiti subjektu kontrole, također nije osnovan. Naime, odredbom člana 95 Zakona o inspekcijama BPK propisan je samo 1 od više oblika vršenja inspekcijskog nadzora. Oblici inspekcijskog nadzora taksativno su nabrojani odredbom člana 87 istog Zakona. U konkretnom predmetu, inspekcijski nadzor je vršen na osnovu zahtjeva za inspekcijski nadzor što potpada pod odredbu člana 87 tačka b) Zakona, te se u takvom slučaju ne izdaje nalog za inspekcijski nadzor, što saglasno potvrđuju oba svjedoka-inspektora. Svjedok A. je objasnio da u takvim situacijama sam inspektor procjenjuje opravdanost zahtjeva i na osnovu rezultata procjene eventualno izlazi na teren, što je u konkretnom i bio slučaj. Za Sud su ovakva obrazloženja svjedoka bila logična i uvjerljiva, s obzirom da su saglasna sa zakonskim odredbama, te Sud ni u ovom pogledu ne nalazi nezakonitost u postupanju službenih osoba. Pored toga, odredbom člana 87 tačka c) istog Zakona propisano je i vršenje inspekcijskog nadzora na osnovu vlastite procjene inspektora, što bi značilo da inspektor ima ovlast izvršiti nadzor i po službenoj dužnosti, neovisno o postojanju naloga ili zahtjeva. Dakle, inspektori su u konkretnom slučaju bili stvarno i mjesno nadležni za poduzimanje službene radnje koju su pokušali izvršiti nad optuženim, te Sud nalazi da su isti shodno navedenim zakonskim odredbama bili ovlašteni za poduzimanje radnje nadzora na osnovu usmenog zahtjeva za inspekcijsku kontrolu i na osnovu vlastite procjene. 
Sugestija odbrane da se alternativno primijeni odredba člana 358 stav 4 KZ-a FBIH, kojom je propisana mogućnost oslobođenja optuženog od kazne ako je isti bio izazvan protuzakonitim ili grubim postupanjem službene osobe, za ovaj Sud nije prihvatljiva. Naime, iz stanja spisa ne proizilazi da su se svjedoci-oštećeni ponašali grubo prema optuženom, te je Sud našao da je njihovo postupanje bilo zakonito, pri čemu Sud ističe da optuženi kao lice sa završenom osnovnom školom u trenutku prilaska inspektora svakako nije mogao znati da li je njihovo postupanje zakonito i da li zadovoljava potrebnu formu, pa samim tim nije ni mogao biti izazvan takvim razlozima. Naprotiv, iz iskaza samog optuženog Sud zaključuje da je njegovo postupanje bilo izazvano, između ostalog i ranijim svojstvom svjedoka-oštećenog A. kao ministra, kojem se optuženi, kako sam navodi, više puta obraćao tražeći posao, ali “nikada ništa nije dobio”. 
· Prijetnja optuženog da će izravno upotrijebiti silu

Da je optuženi prijetio izravnom upotrebom sile prema svjedoku-oštećenom E. A., što se posredno odrazilo i na svjedoka-oštećenu I. K., proizilazi najprije iz iskaza ova dva svjedoka. 
Naime, svjedoci-oštećeni su na glavnom pretresu naveli kako je optuženi na njihov pokušaj da ga legitimišu počeo da galami, pa se obraćao svjedoku A. riječima da će se  on njemu „navaliti na kosti“, da će on (svjedok) da vidi ko je on. Optuženi je potom više puta ulazio i izlazio iz auta, te se unosio svjedoku u lice uz prijetnje, „nalijetao“ prema njemu i zaustavljao se tek u neposrednoj blizini. Nakon što je svjedok A. pomjerio auto, optuženi je nastavio i dalje izlaziti i ulaziti u auto, unoseći se A. u lice, prijetećim glasom govorio je: „Zahvali se M., M. je dobar čovjek, vidjet ćeš, zapamtit ćeš me!“, kako je interpretirala svjedokinja K., a svjedok A. je dao objašnjenje da se ovo ime odnosi na njegovog punca. To se ponavljalo u nekoliko navrata. Svjedokinja K. je navela da je ponašanje optuženog djelovalo eksplozivno.
Svjedoci A. i K. opisali su da je optuženi djelovao silovito i eksplozivno, da su se osjećali ugroženo i da nisu mogli nastaviti sa inspekcijskim nadzorom. Svjedokinja K. je podrobno opisala svoju instinktivnu reakciju kada je stala između optuženog i kolege A. kako bi spriječila eventualni fizički napad na kolegu, opisujući to kao reakciju iz straha i adrenalina, dok je svjedok A. naveo da takvog postupka kolegice u datom momentu nije ni bio svjestan s obzirom da je i on bio u strahu, već mu je ona to naknadno ispričala.
Svjedoci S. i R. su potvrdili da su po izlasku na lice mjesta uočili da su inspektori bili vidno uznemireni, a svjedok S. je istakao da mu je inspektor A. rekao da je mislio kako će ga optuženi fizički napasti. 

Iz pomenutih dokaza Sud zaključuje da je cjelokupno ponašanje optuženog, uključujući kako verbalnu, tako i neverbalnu komunikaciju istog prema svjedocima, odnosno inspektorima, predstavljalo prijetnju izravne upotrebe sile. Riječima: „Zapamtićeš me!“ i „Navaliću ti se na kosti!“, uz povišeni ton, višekratno unošenje u lice inspektoru, nervozno hodanje do auta i nazad, optuženi je kreirao prijeteću atmosferu kojom je očigledno nastojao spriječiti inspektore u vršenju službene radnje, u čemu je i uspio, s obzirom da su inspektori takve prijetnje shvatili ozbiljno, osjećajući da će optuženi izravno upotrijebiti silu. 

Svjedok-oštećena K. nije bila pod direktnom, verbalnom prijetnjom od strane optuženog, ali s obzirom da je bila u zajedničkoj kontroli sa kolegom A., bila je obuhvaćena istom prijetećom atmosferom i kako je i sama navela, znala je da ne može nastaviti sa nadzorom. Osim toga, i ona je osjećala strah i ugroženost svoje sigurnosti, s obzirom da je bila prisutna ovog događaju u istom svojstvu kao i njen kolega i da se u jednom trenutku našla između njih dvojice. 

· Spriječenost službene osobe u vršenju službene radnje

Usljed opisanih prijetnji optuženog izravnom upotrebom sile, svjedoci-oštećeni su kao službene osobe, odnosno inspektori, bili spriječeni u obavljanju službene radnje inspekcijskog nadzora nad subjektom-optuženim. Oba svjedoka-inspektora su saglasno potvrdili da su nakon opisanog napadačkog nastupa optuženog, znali da više nisu u mogućnosti nastaviti sa inspekcijskim nadzorom tog dana. 
Svjedoci S. i R. su, kao policijski službenici koji su pristupili na lice mjesta po pozivu inspektora, naveli da su ponudili inspektorima da nastave sa nadzorom, što su isti odbili. Sud naglašava da pomenuta činjenica nije od uticaja na upotpunjenost svih elemenata bića krivičnog djela iz člana 358 KZ FBIH, s obzirom da je ovo krivično djelo dovršeno u trenutku kada je službeno lice spriječeno da izvrši službenu radnju, bez obzira da li je sprečavanje dovelo do potpunog ili djelimičnog neizvršenja službene radnje. Odbrana je tokom postupka ukazivala na činjenicu da su inspektori nakon dolaska policije mogli nastaviti vršenje nadzora, ali za Sud takva činjenica nije bila relevantna, jer čak i da su inspektori nastavili sa službenom radnju (što bi eventualno moglo biti tretirano i kao ponovno otpočinjanje iste), to ne bi ekskulpiralo optuženog od prethodno već počinjenog krivičnog djela.
· Subjektivni element krivičnog djela – umišljajno postupanje optuženog
Razmatrajući pitanje vinosti optuženog, kao njegovom subjektivnom odnosu prema izvršenom krivičnom djelu, Sud zaključuje da je optuženi krivično djelo izvršio sa direktnim umišljajem, jer je bio svjestan zabranjenosti svog djela i htio je njegovo počinjenje. Naime,  kako sposobnost optuženog da shvati značaj svog djela i da upravlja svojim postupcima nisu bili dovedeni u pitanje, a kako iz okolnosti u kojima je djelo počinjeno, proizilazi da je optuženi morao biti svjestan protivpravnosti svog ponašanja, to je Sud zaključio da je optuženi počinio krivično djelo sa direktnim umišljajem. 
Tezu odbrane da optuženi nije bio svjestan svojstva svjedoka A., kao ni činjenice da su inspektori poduzimali radnje na koje su ovlašteni (jer nisu imali nalog), Sud je našao neosnovanom, što je već obrazložio u poglavlju „Svojstvo oštećenih kao službenih osoba i ovlast za vršenje službene radnje“.
· Odluka o krivičnopravnoj sankciji i troškovima krivičnog postupka

Prilikom odlučivanja o krivičnoj sankciji, Sud je shodno članu 49 KZ FBiH imao u vidu zakonski okvir kažnjavanja za navedeno krivično djelo, ali i sve okolnosti koje mogu biti od uticaja da kazna bude veća ili manja, a naročito stepen krivične odgovornosti optuženog, pobude iz kojih je djelo učinjeno, jačinu ugrožavanja zaštićenog dobra, okolnosti pod kojima je djelo učinjeno, raniji život učinitelja,  ponašanje nakon učinjenog krivičnog djela, kao i lične i porodične prilike optuženih i druge okolnosti.
Za počinjeno krivično djelo propisana je kazna zatvora u trajanju od tri mjeseca do tri godine.
Kao olakšavajuću okolnost na strani optuženog Sud je cijenio činjenicu da se radi o neosuđivanom licu. 
Otežavajućih okolnosti na strani optuženog Sud nije našao. 
Držanje optuženog  tokom suđenja bilo je prikladno i u skladu sa očekivanjima Suda, te stoga ne predstavlja ni otežavajuću niti olakšavajuću okolnost. 
Cijeneći navedene okolnosti, Sud je ocijenio da je izrečena krivičnopravna sankcija, a shodno karakteru počinjenog krivičnog djela, adekvatna učinjenom djelu, ličnosti optuženog i stepenu njegove krivične odgovornosti, te da će se istom ostvariti svrha krivičnopravne sankcije, kako prema optuženim, tako i prema ostalim potencijalnim počiniocima krivičnih djela. U konkretnom slučaju, Sud je našao da je izvršenje kazne zatvora prijeko potrebno radi krivičnopravne zaštite, te da se svrha krivičnopravne sankcije ne bi mogla ostvariti mjerom upozorenja, naročito uzevši u obzir okolnosti u kojima je djelo počinjeno i jačinu ugrožavanja zaštićenog dobra. Stoga je Sud našao da je kazna zatvora u trajanju od 4 mjeseca, adekvatna vrsta i visina kazne za istog. 
Postupajući u skladu sa odredbom člana 202. stav 4. Zakona o krivičnom postupku Federacije Bosne i Hercegovine (ZKP FBiH) optuženi je oslobođen dužnosti da naknadi troškove krivičnog postupka i određeno je da isti padaju na teret budžetskih sredstava. Imajući u vidu da je Sud utvrdio da je optuženi nezaposlen, te da bi plaćanjem troškova postupka bilo dovedeno u pitanje njegovo izdržavanje, to je optuženog, primjenom pomenute odredbe oslobodio u cjelosti dužnosti da naknadi troškove krivičnog postupka i odredio da isti padaju na teret budžetskih sredstava.

 ZAPISNIČAR:




                             S U D I J A


   Emina Brko                                                                                  Ena Žunić Šapčanin
POUKA O PRAVNOM LIJEKU:  Protiv ove presude može se izjaviti žalba Kantonalnom sudu u Goraždu u roku od 15 dana od dana prijema presude, putem ovog suda. Žalba se podnosi u tri primjerka.  Oštećeni mogu pobijati presudu samo zbog odluke suda o troškovima krivičnog postupka (imovinskopravni zahtjev nije postavljen). 

